- सूरज नमी से हारा, लुढ़का पारा - Amar Ujala Hindi News Live
Home › Uttar Pradesh › Prayagraj › सूरज नमी से हारा, लुढ़का पारा
{"_id":"8-37411","slug":"Allahabad-37411-8","type":"story","status":"publish","title_hn":"\u0938\u0942\u0930\u091c \u0928\u092e\u0940 \u0938\u0947 \u0939\u093e\u0930\u093e, \u0932\u0941\u0922\u093c\u0915\u093e \u092a\u093e\u0930\u093e","category":{"title":"City & states","title_hn":"\u0936\u0939\u0930 \u0914\u0930 \u0930\u093e\u091c\u094d\u092f","slug":"city-and-states"}}
सूरज नमी से हारा, लुढ़का पारा
इलाहाबाद। भारी नमी ने धूप को पिछले पांव पर धकेल दिया है। दिन में मौसम साफ होने के बाद भी शाम होते ही पारा जिस तेजी से नीचे जा रहा है, उसने आने वाले कुछ दिनों में तीखी सर्दी के संकेत दे दिए हैं। भोर का पारा लुढ़ककर नौ डिग्री तक पहुंच गया है। मौसम के जानकारों का कहना है कि अगले दस दिनों में तापमान पांच डिग्री और नीचे जा सकता है। अनुमान है कि नमी में कमी न हुई तो दिन के तापमान में भी गिरावट होगी जिससे सर्दी का आतंक और बढ़ेगा।
वातावरण साफ होने के बाद भी शाम चार बजे से ही धूप पर धुंध हावी होने लगी है। जानकारों का कहना है कि धुंध अधिक आर्द्रता का नतीजा है। मानसून सीजन डेढ़ माह पहले ही खत्म हो गया लेकिन आर्द्रता अब तक सौ फीसदी पर टिकी है। इस मौसम में आर्द्रता 60 फीसदी से अधिक नहीं होनी चाहिए। अधिक नमी का ही नतीजा है कि दिन में पारा 27 डिग्री होने के बाद भी शाम होते ही सर्दी का सुरूर चढ़ जाता है। शाम से ही हावी नमी भोर होते होते वातावरण को इस कदर जकड़ ले रही कि भोर में कंपाने वाली सर्दी पड़ने लगी है। मौसम विज्ञानी डॉ.वीके सहाय के मुताबिक वातावरण साफ होने के कारण नमी और तापमान का मेल ज्यादा असर डाल रहा है। बादल नहीं है इसलिए नमी सीधे धूप को जकड़ रही है। उनका अनुमान है कि अगले कुछ दिनों में पारे में और गिरावट होगी।
मौसम विभाग का अनुमान है कि दिसबंर के पहले हफ्ते में पारे में और गिरावट हो सकती है। विभाग का रिकॉर्ड देखें तो 2007 में नवंबर के दूसरे हफ्ते में पारा पांच डिग्री तक जा चुका है। उसी वर्ष दिसंबर में तापमान दो डिग्री तक पहुंच गया था। अनुमान है कि इस बार भी पारा एक डिग्री या इससे नीचे जा सकता है।
वरिष्ठ फिजिशियन डॉ.सीके वार्ष्णेय की सलाह है कि ऐसे मौसम में खास एहतियात की जरूरत है। सुबह-शाम गर्म कपड़ों के साथ सिर ढंककर बाहर निकलें। खासतौर पर दोपहिया चालकों को विशेष एहतियात बरतने की जरूरत है। भोजन में रेशेदार सब्जियों, फलों को शामिल करें ताकि शरीर का तापमान नियंत्रित हो सके।